คมนาคม ยกเลิกข้อห้ามสายการบินปฏิเสธผู้โดยสารระหว่างประเทศ กรณีไม่สามารถแสดงเอกสารที่ไม่รับวัคซีนได้
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ตามที่สำนักงานการบินพลเรือนแห่งประเทศไทย หรือ กพท. ได้ออกประกาศ NOTAM ข้อกำหนดผู้โดยสารเดินทางทางอากาศ ซึ่งข้อปฏิบัติจะเริ่มใช้เวลา 08.00 น. วันที่ 9 มกราคมปี 2566 ถึงเวลา 00.59 น. วันที่ 31 มกราคม 2566 นั้น  ล่าสุด กพท. ได้ออกประกาศปรับปรุง NOTAM เรื่องข้อกำหนดในการเข้าประเทศไทยสำหรับผู้โดยสารระหว่างประเทศ โดยอ้างอิงให้เกิดความชัดเจนว่าเป็นมาตรการที่กำหนดโดยกระทรวงสาธารณสุข และเพื่อกำหนดวงเงินประกันให้ครอบคลุมการรักษากรณีติดเชื้อ อีกทั้งเพื่อเป็นการอำนวยความสะดวกให้แก่กลุ่มต่างๆ และชัดเจนมากขึ้น เช่น นักเรียน นักศึกษา ผู้ถือหนังสือเดินทางราชการ หนังสือเดินทางทูต เป็นต้น จึงได้เปลี่ยนเงื่อนไขกรณีผู้โดยสารที่ไม่สามารถแสดงเอกสาร จากเดิมให้สายการบินปฏิเสธการให้ขึ้นเครื่องเป็นหากผู้โดยสารไม่สามารถแสดงเอกสารการได้รับวัคซีนได้ อาจต้องถูกตรวจการติดเชื้อ ณ จุดขาเข้าทั้งนี้ ในประเด็นดังกล่าวต้องแก้ไข NOTAM เนื่องจากกระทรวงสาธารณสุข ซึ่งเป็นกระทรวงที่ใช้อำนาจควบคุมด้านสุขภาพของบุคคลที่เดินทางเข้าประเทศ ยังไม่สามารถออกประกาศหรือข้อกำหนดที่จะนำมาใช้ในการห้ามผู้โดยสารขึ้นเครื่องหากไม่ได้รับวัคซีนครบกำหนดได้ในขณะนี้ จึงต้องปรับการห้ามออกไปก่อน เนื่องจากยังไม่มีฐานอำนาจตามกฎหมายที่สมบูรณ์